**טקסט כללי – גן הפסלים**

**גן הפסלים** של המכון לאומנות קם לרגל חגיגות ה-70 למכללת אורנים. כתחנה במיזם "בשביל אורנים" בחרנו, אנשי המכון לאומנות: סטודנטים, בוגרים, אומנים, מרצים וגמלאים, להקים בלב הקמפוס גן פסלים שייצג אותנו ואת העשייה האומנותית לאורך 70 שנותיו של המכון לאומנות.

במהלך השנים לימדו ומלמדים במכון לאומנות אומניות ואומנים מהשורה הראשונה של עולם האומנות בישראל במגוון תחומים: ציור, רישום, תחריט והדפס, קרמיקה, צילום וידאו, מיצב ועוד. את הגן ייחדנו למדיום הפיסול מתוך רצון להדגיש את הזיקה העמוקה לנוף המקום, לטבע העשיר שבו נרקמת היצירה ביחסיה עם הסביבה: בשהייה, בהתבוננות ובתנועת החיים באוויר הפתוח.

תצוגה של אוצרות רוח וחומר תמיד הייתה אחד הערכים החשובים לנו כמחנכים לאומנות.

בשנת 1989 הוקמה הגלריה לאומנות במבנה ההיסטורי של המכון לאומנות שבו החלו, עם ייסודה של אורנים, לימודי האומנות והוראתה. ב-30 שנות פעילותה של הגלריה באורנים התפתח בה מודל ייחודי של תצוגה, חקר, לימוד וניסוי, ונוצרו בה תהליכים משפיעים ומעורבים בשדה האומנות בישראל.

גן הפסלים החדש שקם על מדשאות המכון לאומנות לרגל חגיגות ה-70 לאורנים מעשיר את אוצרות הרוח והתרבות של המקום ומוסיף למרחב הקמפוס מפגש עם אומנות מקורית.

הפסלים שבו יהיו חלק בלתי נפרד מתנועתם של באי המכללה. הגן ישמש גם כמתחם למידה קבוע ללימוד על יצירתם של האומנים המייסדים וממשיכיהם עד לימים אלה, ויהווה בסיס ללימודי פיסול והשראה.